
София 1000, пл. "Света Неделя" № 6,  тел: (+359 2)  9401 444, факс: (+359 2) 9401 595



Р Е Ш Е Н И Е
№ РС-29-19-041
Днес, 26.06.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, подаден по електронна поща, който на основание чл.47, ал.3 от ЗПКОНПИ е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-29/16.01.2019г.
Сигналът е насочен против Екатерина Евлогиева Йорданова – общински съветник в С. общински съвет (СОС).
В подадения сигнал се твърди, че Йорданова изпълнява длъжности, които са противоположни, с явен конфликт на интереси, тъй като същата, освен общински съветник в С. общински съвет е и Председател на Сдружение „***“.
Към сигнала са приложени извадки от сайта на С. и сайта на ***.
При проверката относно допустимостта на сигнала е установено, че същият не отговаря на изискванията на чл.48, ал.1, т.1, т.3 и т.6 от ЗПКОНПИ, тъй като не е подписан,  подаден е от лице с посочени две имена, като липсват останалите реквизити по т.1, а също така липсват и посочени конкретни данни за нарушение на разпоредбите на ЗПКОНПИ от лицето, заемащо висша публична длъжност.
При спазване на процедурата по чл.30, ал.2 от АПК, на посочения в писмото електронен адрес, сигналоподателят е уведомен за констатираните нередовности, но същите не са отстранени.
От председателя на комисията, съгласно Закона за противодействие на корупцията и за отнемане на незаконно придобитото имущество към СОС, са изискани и получени заверени копия на доказателства относно служебното качество на Екатерина Евлогиева Йорданова, а именно: подписания от лицето клетвен лист; декларация по чл.12, т.1 и т.2 във вр. с чл.14 от Закона за предотвратяване и установяване на конфликт на интереси (отм.) и декларация по чл.12, т.3 от Закона за предотвратяване и установяване на конфликт на интереси (отм.), както и относно участието на Екатерина Евлогиева Йорданова - общински съветник в С. общински съвет, в създадените при СОС постоянни и временни комисии и осъществени от нея действия, свързани със Сдружение „***“ (***).

Комисията служебно е извършила справки в Регистър БУЛСТАТ и в Регистър на юридическите лица с нестопанска цел към Агенцията по вписвания.
При така извършената проверка, Комисията за противодействие на корупцията и за отнемане на незаконно придобитото имущество установи следното от фактическа страна:
Сигналът е подаден от лице с посочени две имена и електронен адрес.
Екатерина Евлогиева Йорданова с ЕГН *** е избрана за общински съветник в С. общински съвет, за мандат 2015 – 2019г., като същата е положила клетва на 12.11.2015г. В качеството си на общински съветник, Йорданова е подала декларации по чл.12, т.1, т.2 и т.3 от ЗПУКИ (отм.).
В подадената от Екатерина Йорданова декларация по чл.12, т.1 от ЗПУКИ (отм.) - рег. №85/17.11.2015г. по описа на С. общински съвет, същата не е посочила наличие на несъвместимост със заеманата от нея длъжност. В подадената от Йорданова декларация по чл.12, т.2 от ЗПУКИ (отм.) – рег. №86/17.11.2015г. по описа на С. общински съвет, същата е декларирала, че е управител или член на управление или контрол на следните юридически лица с нестопанска цел: Сдружение „***“; Конфедерация на независимите синдикати в България (КНСБ); Фондация „***“; Фондация „***“; Сдружение „***“ и Съвет за управление на специализирания общински приватизационен фонд (СУ СОПФ), вкл. и през предходните дванадесет месеца, като не е посочила задължения към кредитни или финансови институции, или наличие на частен интерес към дейността на свързани с него по смисъла на §1, т.1 от ДР на ЗПУКИ (отм.) лица.
В подадената по чл.12, т.3 от ЗПУКИ (отм.) декларация – рег. №126/18.12.2015г. по описа на С. общински съвет, Йорданова е декларирала настъпила промяна в обстоятелствата по чл.12, т.2 от ЗПУКИ (отм.), а именно, че е избрана за член на СУ СОПФ (Съвет за управление на Специализирания общински приватизационнен фонд).
Видно от извършените в Регистър БУЛСТАТ справки, Сдружение „***“ с БУЛСТАТ *** е юридическо лице с нестопанска цел, което се управлява от Управителен съвет, чийто Председател е Екатерина Евлогиева Йорданова, считано от 02.07.2008 година. Няма вписани последващи промени по партидата на сдружението. Към 18.06.2019г. сдружението не е пререгистрирано в Агенция по вписванията към министъра на правосъдието и не е вписано в Регистъра на юридическите лица с нестопанска цел (срокът за пререгистрация e тригодишен срок, считано от 01.01.2018г., съгласно §25, ал.1 на ПЗР на ЗЮЛНЦ).
От справка на електронния сайт на С. община е видно, че Екатерина Евлогиева Йорданова е председател на Постоянната комисия по транспорт и туризъм и член на Постоянната комисия за децата, младежта и спорта към С. общински съвет.
Видно от получено от С. общински съвет писмо, вх. № ЦУ01/13092/05.06.2019г. на КПКОНПИ, назначената комисия, съгласно ЗПКОНПИ в С. община е приела, че в периода от 16.01.2016г. до 03.06.2019г. не са налице упражнени от Екатерина Йорданова правомощия по служба по отношение на Сдружение „***“ (СТСБ), в това число: не са постъпили предложения, касаещи пряко или косвено дейността на СТСБ, не са провеждани обсъждания в постоянните и временни комисии към СОС, на които Йорданова е член, не са вземани решения от постоянните и временни комисии по отношение на СТСБ и не са приемани решения от СОС в тази връзка.
При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:
За да е осъществен конфликт на интереси по смисъла на чл.2 от ЗПУКИ (отм.) чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2 от ЗПУКИ (отм.), респективно в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на общински съветник в С. общински съвет, Екатерина Евлогиева Йорданова с ЕГН *** е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Според справка в Регистър Булстат, към 02.07.2008г. Екатерина Йорданова е Председател на Сдружение „***“, гр. С., Булстат ***.
Твърденията в сигнала са изцяло за несъвместимост.
Несъвместимостта не представлява конфликт на интереси, а нормата на §1, т.7 от ЗПКОНПИ препраща към Конституцията или специален закон, в които се съдържат и правилата за нейното установяване, както и компетентните да сторят това органи, а именно - органът по избора или назначаването.
В сигнала не се съдържат твърдения, а и в хода на производството не се събраха доказателства Екатерина Йорданова, в качеството си на общински съветник и лице, заемащо висша публична длъжност по смисъла на чл.6, ал.1, т.32 от ЗПКОНПИ, да е упражнила правомощия по служба по отношение на Сдружение „***“, гр. С., Булстат *** в периода от 16.01.2016г. до 16.01.2019г., което се потвърждава и от получено от С. общински съвет писмо, вх. № ЦУ01/13092/05.06.2019г. на КПКОНПИ.
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.
Водена от горното и на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И: 
НЕ УСТАНОВЯВА конфликт на интереси по отношение на Екатерина Евлогиева Йорданова с ЕГН *** – общински съветник в С. общински съвет и в това й качество лице, заемащо висша публична длъжност по чл.6, ал.1, т.32 от ЗПКОНПИ, поради липса на упражнени правомощия по служба по отношение на Сдружение „***“, гр. С., Булстат ***, в периода от 16.01.2016г. до 16.01.2019г.
Препис от решението, ведно с цялата административна преписка, да се изпрати на Софийска градска прокуратура, с оглед преценка за реализиране на правомощията по чл. 76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………./Силвия Къдрева/

